次韻謝文驥主簿見寄兼示劉宣叔
作者：陳與義
朝代：宋

paragraphs: 斷蓬隨天風，飄蕩去何許。
寒草不自振，生死依牆堵。
兩途俱寂寞，衆手劇雲雨。
坐令習主簿，下與雞鶩伍。
遥知竹林交，未肯一時數。
翩翩三語掾，智與謾相補。
髯劉吾所畏，道屈空去魯。
子才亦落落，傾蓋極許予。
四夔照河濱，一笑寬逆旅。
堂堂吾景方，去作泉下土。
未知我露電，能復幾寒暑。
思蒓久未决，食薺轉覺苦。
我不逮諸子，要先諸子去。
不種楊惲田，但灌呂安圃。
未知誰善釀，可作孔文舉。
十年亦晚矣，請便事斯語。